khistorydata/jeongjo-sjw-relations huggingface dataset:
정조 4년
傳于鄭昌聖曰。承旨前望單子入之。沈豐之落點。
정조 4년
鄭昌聖啓曰。新除授右承旨沈豐之。卽爲牌招。何如。傳曰。允。
정조 4년
備忘記。氣使之習。可抑不可長。且事係非細。有是處分。而方長不折與更觀前頭云云。可謂此人準備語。罰亦施矣。前翰林金載瓚放送。處分傳敎蕩滌。仍令該曹付職。使之入直。
정조 4년
吏曹口傳政事。檢閱單金載瓚。
정조 4년
鄭志儉。以兵曹言啓曰。宣傳官成玉。身帶兼司僕將之任。勢難兩處供職。呈狀乞遞。兼司僕將。今姑改差。何如。傳曰。允。
정조 4년
徐有邦。以司譯院官員。以都提調提調副提調意啓曰。漢學訓長。卽官生訓誨之任也。今方有闕。以堂上譯官李湛差定。依例付祿。使之各別勸課。何如。傳曰。允。
정조 4년
又以奉常寺官員。以都提調提調意啓曰。東籍親耕田所種大麥打作。則所出爲八石七斗之意。敢啓。傳曰。知道。
정조 4년
鄭志儉。以御營廳言啓曰。本廳來八月九月兩朔應立右部後司屬江原道五哨軍兵。來七月二十五日京中逢點。八月初一日。與右司軍兵。當爲替代立番。趁期調送事。本道監司處。依前知會之意。敢啓。傳曰。知道。
정조 4년
又以御營廳言啓曰。本廳來六月七月兩朔應立右部右司屬洪忠左道五哨軍兵六百七十名。已爲逢點整齊矣。六月初一日。與中司軍兵。替代立番後。舊軍放送之意。敢啓。傳曰。知道。
정조 4년
又以禁衛營言啓曰。來六月當入番右部前司屬全羅道五哨軍兵逢點實數六百五十二名。已爲點閱整齊。來六月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 4년
又以禁衛營言啓曰。來八月當九番右部左司屬全羅道五哨軍兵。來七月二十五日。京中逢點。依例準二朔入番之意。本道監兵使處。豫爲知委。何如。傳曰。允。
정조 4년
庚子五月二十七日。記事官姜彙鈺。義禁府啓目。仍咸鏡監司放未放啓本啓下者。本府所管定配罪人仍秩。竝依啓聞施行。他餘罪人等。令刑曹稟處。何如。啓。傳曰。依允。
정조 4년
庚子五月二十七日卯時。上御誠正閣。晝講入侍時。知事蔡濟恭。特進官兪彦鎬。參贊官鄭志儉。侍讀官李敬一。檢討官權以綱。假注書洪光一。記注官鄭必忠。記事官李𤧣。宗臣安春君烿。武臣李邦鵬。以次進伏訖。上讀前受音訖。敬一進讀。自詩云邦畿千里。止右傳之五章。敬一曰。此章三引詩。皆引止字。以釋止至善。邦畿千里。維民所止。此止字亦借來字也。言邦畿之內。民皆環向。如衆星之拱北辰。乃人君建極之治也。綿蠻黃鳥。止于丘隅。此亦寓戒之辭也。言黃鳥之微。猶知所止之處。則況我最靈之人乎。穆穆文王。於緝熙敬止。此蓋推演文王篤於人倫。而君臣父子之間。各盡其道之謂也。大凡學問工夫。或有半道廢之慮。須知文王之緝熙。以至於極處然後。乃爲止至善之道矣。伏願殿下。深體此義。政令施措。必止於至善之地焉。以綱曰。緝熙敬止。止至善之張本。仁敬孝慈。止至善之條目。無非天理之極處。而所以釋止至善者。至比章而極備。殿下欲法文王之德。先懋純一不已之工然後。連續光明。無間斷之弊矣。惟願體念焉。淇澳章。詩人以綠竹之美盛。比武公之自修。此可見武公學問之純篤。而德容表裏之盛。皆可驗矣。殿下聖學高明。式遵堯舜。而武公自修之工。益加留意焉。濟恭曰。大學中一字。包括甚大。亦足以彌六合。大抵明德爲根本。新民爲功效。而止至善。則明德新民。皆包了矣。故止至善一章。丁寧反復。視上章尤詳矣。淇澳章。言明德之極功。而烈文章。言新民之極致。以前王不忘一句觀之。君子賢其賢親其親而後。小人樂其樂利其利。人君苟不能任用賢才。則小民何以得樂且利哉。然則賢字爲本。而樂與利爲末矣。蓋後面平天下章。用人理財二件事。皆在於此。君子賢其賢而親其親。卽用人也。小人樂其樂而利其利。卽理財也。若欲使是民。樂其樂利其利。則其要先在於用賢而任職矣。彦鎬曰。此章言爲人臣止於敬。不曰忠而曰敬。極有深意。人臣之職。責難陳善。納君於無過然後。爲敬君之道。豈可以趨走承順。爲人臣之道哉。此所以必曰。止於敬也。惟願自上體念勉下之道焉。上曰。好矣。志儉曰。此章以無所不用其極開端矣。止至善卽物理之極處。人君之道。論其極處。則仁之一字是已。仁包四德。故惟仁人。能愛人而惡人。是猶天地之德一元包四時也。苟能人慾淨盡。天理流行。則乃底於爲仁之極處。伏願體念一仁字。必以文王之止至善。爲準的焉。上曰。好矣。志儉曰。賢其賢而親其親。樂其樂而利其利二句。看作求賢用人之意。大與本文義不同矣。上曰。玉堂所見如何。敬一曰。參贊官之言。是矣。所謂賢其賢者。賢前王之賢也。非求賢之謂也。以綱曰。君子謂後賢後王。小人謂後民。賢其賢而親其親。樂其樂而利其利。皆所以釋前王不忘之義也。上曰。知經筵。以賢其賢屬人才。利其利屬生財。而參贊官以爲不然。大相逕庭。第商量。可也。以綱曰。上番之言。是矣。而知經筵所陳文義。乃斷章取義也。濟恭曰。小臣之見。異於參贊官矣。臣曾讀此時。以爲前王賢賢。故君子賢之。前王樂利。故小人樂之。亦非斷章取義也。志儉曰。本義似不然矣。彦鎬曰。臣之所見。與知經筵不同。別無可否矣。若以爲前王所用之賢。所樂之民。則語意終涉孤單矣。上曰。上下賢字親字。當何以釋之乎。敬一曰。小註說堯舜文武之德。萬世尊仰。蓋謂前王之賢。後王賢之也。且下親字。當屬前王。上親字。當屬後王矣。上曰。如切如磋。如琢如磨四箇句。抑有工夫之淺深歟。敬一曰。切磋道學也。琢磨自修也。旣切而復磋。旣琢而復磨。則漸至於至善之地。實有淺深之可言矣。以綱曰。切而磋琢而磨。又有治骨角治玉石之異。骨角易治。而玉石甚堅。恐有難易之分矣。上曰。切磋道學也。琢磨自修也。似無難易於其間。有如知行二字之竝行不悖矣。以綱曰。學屬知。自修屬行。致知視力行似易矣。上曰。此詩衛武公沒後所賦乎。以前王不忘一句觀之。似是後人之作。而亦或時人歌詠武公之德也。敬一曰。似在武公生時矣。上曰。旣曰。爲人君止於仁。又曰。與國人交止於信。無乃重疊說耶。敬一曰。交字恐是交隣國之義也。上曰。卿等之意。何如。濟恭曰。此交字。非交隣之交也。彦鎬曰。屬之交隣。非矣。上曰。究其說而不得矣。參贊官之意。何如。志儉曰。旣曰。與國人交。則決非交隣國也。敬一曰。旣說爲人君止於仁。又說與國人交止於信。所謂國人。似非文王之國人矣。上曰。五倫皆備於此矣。文王爲人君而止仁。交朋友而止信。曰孝曰慈曰敬。無不各止至善之地。而皆是仁中之一事。雖有偏言專言之異。而此仁字。其實則專言也。是故仁之一字。大於孝字。而信又在仁中矣。以君道言之。天之所覆。地之所載。日月所照。霜露所墜。凡有血氣者。皆得以交之以信然後。爲君道之至善。而以文王言之。三分天下。有其二之國人。皆化於文王止信之交。此豈非形容君道之止至善乎。大抵國人二字。看作文王之國人。似無病矣。且敬止之止字。周頌屬語助辭。而大學借引止字甚實。朱子釋之曰。毋不敬而安所止。然則止之一字。連緝熙敬。爲四箇實字也。濟恭曰。古人引詩多類此。左傳等書。可見矣。上曰。可以人而不如鳥。是孔子之訓。而爲人君止於仁等說。是誰語也。如切如磋者道學也以下。亦曾子之言乎。敬一曰。然矣。上曰。維民所止之止字。淺言之也。緝熙敬止之止字。最有力矣。大學引詩。一節深於一節。則文王之詩在前。武公之詩在後。豈武公之德。反勝於文王而然歟。以綱曰。淇澳章。引切磋琢磨。而朱子釋之。以爲止至善之發明。故在於文王詩之下。若以工夫言之。武公豈能較文王乎。上曰。切磋琢磨。雖爲學問之極功。而豈若緝熙敬止之爲大乎。以綱曰。於文王言緝熙敬止。於武公言切磋琢磨。實有精粗之別矣。上曰。淇澳詩在下。故或有淺深之疑。而止至善之功。同歟異歟。敬一曰。淇澳章。引武公之德。而此亦爲斷章取義而已。似非專爲武公之盛德至善矣。以綱曰。上番之言。好矣。盛德至善。民不能忘云者。乃解釋止至善之義。而論其極處。則豈可較於緝熙敬止乎。志儉曰。民之不能忘。乃是盛德之極處。豈可曰。不及於敬止乎。濟恭曰。盛德至善不能忘。非獨指武公一人也。上曰。此章蓋釋止字極字矣。濟恭曰。然矣。釋明明德。故云盛德至善。釋新民。故云沒世不忘。此二章。可謂兄弟章矣。上曰。上三章言止字。下二章言至善字。次第甚明矣。濟恭曰。然矣。命退。諸臣以次退出。
정조 4년
行都承旨鄭昌聖坐。左承旨徐有防坐直。右承旨沈豐之坐直。左副承旨李邦榮坐。右副承旨沈念祖坐。同副承旨鄭志儉坐。注書二員未差。假注書趙興鎭仕洪光一仕直。事變假注書吳泰賢仕。
정조 4년
沈豐之啓曰。明日次對。兩司當爲進參。除在外傳旨未下外。大司憲鄭一祥。待開門牌招。以爲入侍之地。何如。傳曰。允。
정조 4년
李邦榮啓曰。合辭闕啓。已至多日。事甚未安。兩司除在外外。未肅拜呈告人員。竝卽牌招。何如。傳曰。允。
정조 4년
沈豐之啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
傳于鄭昌聖曰。承旨房仍。
정조 4년
又傳于曰。有奉審事。再明日當由月覲門展拜。該房知悉。
정조 4년
以宣傳官射會單子。傳于沈豐之曰。近來射會。何其稀闊。此後惕念擧行。
정조 4년
徐有防。以實錄廳郞廳。以摠裁官意啓曰。印役不遠。粉板謄錄郞廳六員差出。其姓名別單書入。而郞廳差出之後。員役例爲加出。而卽今經費匱竭。不可不慮。比之前例。參酌減數。書吏三人。使令二名。以有料布衙門下人移差。而雇立軍士一名段。料布題給事。分付該曹。印出時各樣匠人所用雜物。令繕工監依例別定。監役官一員。稱號別工作。使之進排。何如。傳曰。允。
정조 4년
鄭昌聖。以吏曹言啓曰。今此宗廟朔祭大祝。以前正言沈商賢塡差。而時無職名。令該曹口傳付軍職。何如。傳曰。允。
정조 4년
兵曹口傳政事。副司果沈商賢。
정조 4년
鄭志儉。以禁衛營言啓曰。本營二番騎士將申載文。身病猝重。勢難察任。改差。何如。傳曰。允。
정조 4년
庚子五月二十八日。記事官姜彙鈺。刑曹啓目。仍咸鏡監司放未放啓本啓下者。本曹所管定配罪人放秩中。梁召史因判付。已爲放送。稟秩中婢銀娥徐仁喆等仍配。宋文圭段。姑爲減等。洪夏興金斗億車聖輪裴度臣李光都張羽翼白宗一鄭觀信金孟甲姜丁卜劉夢得金泰柱池一李云楫金遠聲梁廷杓吳興喆朴景厚等竝放送。李德茂李太老味崔得浩黃始淸安宅敦李京右朴春才林應東等。竝減等之意。分付道臣。何如。啓。傳曰。依回啓施行爲乎矣。德原府定配罪人婢銀娥段。自初繡啓論列之時。朝家之意。有所不然者。其矣夫李沖所坐。不但與惡逆有異兺除良。以妾訪夫。而曰。以潛奸。殊無意義。況旀律是徒年。限滿不遠是如乎。不必仍配。放送爲旀。請置減等秩中宋文圭段。爲人徵債。一事武斷。可知回啓中虛實相蒙云云。殆不着題兺不喩。私門用刑。民畏如虎云爾。則但施薄竄。猶係寬典是置。仍配爲旀。請放中朴景厚段。蹤跡屢綻。放送則遽然。姑爲減等爲旀。明川府充軍罪人梁檖段。罪雖如此。本事則元非深重。宜施霈澤。特爲放送爲良如敎。
정조 4년
行都承旨鄭昌聖坐。左承旨徐有防坐直。右承旨沈豐之式暇。左副承旨李邦榮坐。右副承旨沈念祖坐。同副承旨鄭志儉坐直。注書二員未差。假注書趙興鎭仕洪光一仕直。事變假注書吳泰賢仕。
정조 4년
藥房都提調鄭弘淳。提調金華鎭。副提調鄭昌聖啓曰。暑雨通宵。伏未審此時。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。後日次入侍宜矣。王大妃殿惠慶宮中宮殿。藥房口傳問安。答曰。知道。
정조 4년
備忘記。成命之下。慢不動念雖以目下一事言之。以禁營校吏捧供事。晨朝下敎。過午而無一言皁白。曹事如此。營事可知。不特此也。罔念圖報。推懷周章之習。不可不懲。刑曹判書具善復。爲先越捧十等。
정조 4년
吏曹口傳政事。兼實錄記事官六。安廷玹嚴思憲李益運鄭益祚李魯春金熙采。
정조 4년
以大司諫朴師訥。司諫金履禧。正言徐有鍊鄭益祚。掌令柳孟養。持平朴天行牌不進罷職傳旨。傳于李邦榮曰。只推。更爲牌招。
정조 4년
以大司諫朴思訥。司諫金履禧。獻納尹長烈。正言徐有鍊鄭益祚。掌令柳孟養。持平朴天行牌不進罷職傳旨。傳于李邦榮曰。只推。更爲牌招。
정조 4년
以大司諫朴師訥。司諫金履禧。正言徐有鍊鄭益祚。掌令柳孟養。持平朴天行再牌不進罷職傳旨。傳于李邦榮曰。臺諫違牌。雖曰例事。近日諸臺擧措。專沒商量。太欠分義。老病及衆所共知情勢人員許遞。其餘諸臺。違牌望勿施。去來更爲嚴飭。
정조 4년
傳于徐有防曰。政官牌招開政。
정조 4년
有政。判書金鍾秀進。參判徐浩修未肅拜。參議未差。承旨徐有防進。以李養鼎爲大司諫。沈商賢爲持平。黃昇源爲副校理。李鼎揆爲副修撰。鄭民始爲戶曹參判。李度默爲禮曹參議。兪彦鎬李𡊠李性源爲同義禁。林濟遠爲兵曹佐郞。金澤麗爲弘陵令。徐浩修爲司圃提調。兪彦鏽爲繕工監役。洪述祚爲咸興判官。林泰遠爲禮山縣監。全佐天爲全羅都事。兪彦鎬爲知義禁。
정조 4년
兵批。判書蔡濟恭病。參判李萬恢。參議尹勉升病。參知金蓍耇入直進。承旨沈豐之進。以洪樂命鄭元始朴師訥徐鼎修爲副司直。黃仁炫姜垣尹擎柱李鳳舒金命瑜安鳳來爲副司果。
정조 4년
沈豐之啓曰。左承旨徐有防。以宗廟景慕宮奉審出去矣。臣吏批政廳兼進之意。敢啓。傳曰。知道。
정조 4년
以禁衛營習陣頉單子。傳于鄭志儉曰。雨勢始於昨日人定前。則敎場泥濘。不得行操。不難知也。雖以政院之例言之。三更前閑漫公事。例爲出納。則況師律去就乎。今日廳坐後。始呈此單。軍兵不會。操令徑停乎。軍兵已待。操令不停乎。有一於此。烏得免犯科之警乎。該營大將。爲先從重推考。擧行校吏。令攸司。其呈單後時委折。軍兵聚待與否。捧供以聞。
정조 4년
鄭志儉。以兵曹言啓曰。卽接建禮堂守直內官牒報。則月覲門北邊宮墻二間許頹圮云。令紫門監。爲先以把子堅實圍排。急速改築。而集春營入直御營軍十名。依例除出。限修築間。嚴加守直之意。敢啓。傳曰。知道。
정조 4년
又以兵曹言啓曰。卽接西所衛將牒報。則拱北門南邊宮墻六間許頹圮云。令紫門監。爲先以把子堅實圍排。急速修築。而西營入直禁衛軍二十名。依例除出。限改築間。嚴加守直之意。敢啓。傳曰。知道。
정조 4년
又以禁衛營言啓曰。本營分授拱北門南邊宮墻六間許頹圮。而西營入直軍二十名。除出把守事。自兵曹草記入啓矣。西營入直軍二十名除出。別定將校二人。限修築間領率。輪回守直之意。敢啓。傳曰。知道。
정조 4년
又以禁衛營言啓曰。拱北門南邊宮墻頹圮處。西營入直軍二十名。旣已啓稟。除出把守矣。西營入直軍元數四十名內。二十名除出把守。則本處入直。未免疎虞。出番鄕軍十名添入。使之警巡之意。敢啓。傳曰。知道。
정조 4년
又以御營廳言啓曰。來六月初一日。景慕宮展拜時。依兵曹節目。集春營入直軍二十名。領軍把摠李鎭邦。哨官李希顔率領。月覲門左邊設布帳外排立。東營入直軍三十名。入直把摠李東弼。哨官白思珣率領。宮大門外把守。而竝待標信出用。解嚴後還入直間。集春營哨官李海容。東營哨官張宅基。代直之意。敢啓。傳曰。知道。
정조 4년
又以御營廳言啓曰。本廳分授月覲門上宮墻二間許頹毁。而集春營入直軍十名。除出把守事。自兵曹草記矣。集春營入直軍十名除出。限修築間。晝夜輪回守直之意。敢啓。傳曰。知道。
정조 4년
又以摠戎廳言啓曰。本廳壯抄右司把摠趙光鉉。身病猝重。勢難察任。改差。何如。傳曰。允。
정조 4년
又啓曰。摠府入直堂上安昌君燝罷職代。不卽交遞。以致省記之過時。揆以事體。誠極未安。番次當該堂上。推考警責。何如。傳曰。允。
정조 4년
大司憲鄭一祥。司諫金履禧。掌令柳孟養。校理姜忱。副校理李時秀。獻納尹長烈。正言徐有鍊鄭益祚。修撰尹尙東權以綱啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。丞令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上答曰。不允。
정조 4년
。大司憲鄭一祥。司諫金履禧。掌令柳孟養。獻納尹長烈。正言徐有鍊鄭益祚啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件事。亟停勿煩。未端事。何不速停此啓也。
정조 4년
掌令柳孟養啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快定王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。趙濟泰等事。趙嵎事。亟停勿煩。
정조 4년
庚子五月二十九日。記事官姜彙鈺。禁衛營單子。今日新舊軍兵合操事。昨已啓下。而雨勢如此。不得行操事。傳曰。雨勢始於昨日人定前。則敎場泥濘。不得行操。不難知也。雖以政院之例言之。三更前閑漫公事。例爲出納。則況師律去就乎。今日廳坐後。始呈此單。軍兵不會。操令徑停乎。軍兵已待。操令不停乎。有一於此。烏得免犯科之警乎。該營大將。爲先從重推考爲遣。擧行校吏。令攸司。其呈單後時委折。軍兵聚待與否。捧供以聞爲良如敎。
정조 4년
庚子五月二十九日。記事官姜彙鈺。刑曹啓目。禁衛營敎鍊官金興器。書吏柳明杓。昨日人定前。始爲下雨。敎場泥濘。不得行操。而三更前閑漫公事。例爲出入。則莫重事關師律單子。廳坐後始爲來呈罪。旣已遲晩。上裁。何如。傳曰。前例旣以罷漏爲限則。呈單之後時。從他後時。當從卿與禁營校吏替辨與。自辨之說。分揀放送爲旀。禁將亦勿推考。此後卿等。周思爛商。以爲參古宜今之地爲乎矣。特敎捧招。猶與科始有異始隱則。替使郞官爲之者。亦是禁營或訓局之例乎是喩。此等處。卿等亦須詳量擧行。似無所妨爲良如敎。
정조 4년
庚子五月二十九日二更。上御誠正閣。奉審承旨入侍時。左承旨徐有防。假注書洪光一。記注官鄭必忠。記事官金載瓚。以次進伏訖。上曰。無頉乎。有防曰。臣承命奉審。則祭物祭器精潔。諸執事進排官無頉矣。上曰。獻官誰也。有防曰。宗廟獻官李𡊠。景慕宮獻官李聖圭矣。命退。諸臣以次退出。
정조 4년
行都承旨鄭昌聖坐。左承旨徐有防坐直。右承旨沈豐之坐。左副承旨李邦榮坐。右副承旨沈念祖坐直。同副承旨鄭志儉坐。注書二員未差。假注書趙興鎭仕洪光一仕直。事變假注書吳泰賢仕。
정조 4년
都承旨鄭昌聖。左承旨徐有防。右承旨沈豐之。左副承旨李邦榮。右副承旨沈念祖。同副承旨鄭志儉啓曰。今日展拜之命。寔出於我聖上月以覲之孝思。而第今時刻將近。雨勢愈大。蒸鬱轉甚。祟傷最易。此時之勞動玉體。非但有違於愼節之方而況沾服失容。禮所不行。稍待開霽之時。以伸展謁之禮。恐似合宜。臣等不任區區憂慮。相率齊籲。伏乞特寢成命焉。傳曰。卿等職在惟允。有此所陳。今日亦非期日之禮。非不欲從施。展拜與將祀有異。旣無沾服不祭之義。隨駕衛士只是入直。況以眞殿朔展拜焚香之後。已詣乘輿所矣。大駕還內後。政院玉堂藥房口傳問安。答曰。知道。
정조 4년
李邦榮啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
以大司諫李養鼎。司諫金履禧。獻納尹長烈。正言徐有鍊鄭益祚。掌令柳孟養。持平沈商賢牌不進罷職傳旨。傳于沈念祖曰。近日合啓。雖曰弁髦。何如是太忽於分義乎。與其或連或否。曷若竝停之爲愈乎。此傳旨勿施。以此令違牌兩司諸臣知悉。
정조 4년
傳于鄭志儉曰。侍衛軍兵雨具。
정조 4년
以校理姜忱牌不進罷職傳旨。傳于徐有防曰。仍文義相規。不必撕捱。只推。更爲牌招入直。
정조 4년
備忘記。以藏譜閣移奉處所役事。旣有從近擧行之命。今又易月。而尙不提稟。其在重事體之道。大可寒心。藉曰役事不過修理。期日猶隔數旬而然。始役日字之稟定。豈關於是。不可無提飭。以尊體面。戶曹判書金華鎭罷職。
정조 4년
傳于鄭志儉曰。戶曹判書前望單子入之。蔡濟參落點。
정조 4년
傳于沈念祖曰。新除授戶曹判書。待下批牌招察任。
정조 4년
傳于沈念祖曰。中官方得賢。以猥屑之說。敢爲奏達。令該府處之。
정조 4년
徐有防。以禮曹言啓曰。卽接元陵別檢所報。則昨日大雨。本陵陵上寅方莎草長二尺廣四尺許蹲頹云。陵上莎草蹲頹之患。至於如此。極爲驚心。慰安祭不卜日。今初三日設行。依例政府以下進去奉審後。稟處。何如。傳曰。允。傳于徐有防曰。奉審大臣以下入侍。
정조 4년
鄭志儉。以兵曹言啓曰。本曹草記。傳曰。近來紀綱。雖曰掃地無餘。而何獨於更點一事一兩月之內。如是頻數執頉乎。衛將部將之拿處。騎堂騎郞之推考。抑亦迄可休矣。近日誤打頻數委折。判書杳覈以聞事命下矣。該所下隷及禁漏使令。捉致詳問。則昨夜三更四點。東所衛將行巡回還之際。到建陽門。問於近仗軍士曰。俄於此處。有呼喚之聲。其故何也。軍士答曰。俄者自別監房。出送軍士問之曰。更點當打三更五點。而疊打四點。事極怪駭。汝輩獨自知之。須勿傳說於他人也。衛將得聞其言。故不爲告白於兵曹。西所部將則方其時巡往北所近處。姑未及回還。誤打與否。初不知之云矣。禁漏使令則以爲。禁漏則無誤打之事。而建陽傳漏軍士。忽地誤打云矣。以渠輩所告。參量事勢。則三更五點初下之時。若自禁漏丁寧呼唱則建陽軍士。耳聞呼唱之聲。渠亦當口自呼唱。寧有公然打鼓三通錚四點之理乎。此必自禁漏疊打四點次次傳誤之致。而迷劣下隷。欲爲免罪。推諉於建陽傳漏。明白無疑矣。蓋近日誤打之頻數。或由於鄕軍之迷劣。或由於漏局之差誤。其間事狀如此。敢啓。傳曰。知道。
정조 4년
又以兵曹言啓曰。內禁衛將李吉培身病沈重。累度呈狀乞遞。領軍之將。不可暫曠。今姑改差。何如。傳曰。允。
정조 4년
又以訓鍊都監言啓曰。本局分授都城敦義門北邊體城二間許。因雨頹落。令該軍門。急速修築。把守軍量宜定送。限修築間守直事。自兵曹草記入啓矣。今日爲始。砲手二十名。將校率領。輪回守直。而畢築後撤罷之意。敢啓。傳曰。知道。
정조 4년
又以御營廳言啓曰。本廳字內肅靖門東邊近處體城四間許頹毁處。令分授軍門。急速修築。把守軍亦令該軍門。多數定送。嚴加守直事。自兵曹草記矣。修築則卽當擧行。而本廳將校。率領鄕軍二十名。限修築間。晝夜輪回守直之意。敢啓。傳曰。知道。
정조 4년
又以兵曹言啓曰。卽接西道參軍牒報。則訓鍊都監所授敦義門北邊近處體城二間許頹圮云。令繕工監。爲先把子圍排。分授軍門。急速修築。而把守軍兵。亦令該軍門。量宜定送。限改築間。各別守直之意。分付。何如。傳曰。允。
정조 4년
又以兵曹言啓曰。卽接東道參軍牒報。則御營廳所授肅靖門東邊近處體城四間許頹圮云。令繕工監。爲先把子圍排。分授軍門。急速修築。而把守軍兵。亦令該軍門。量宜定送。限改築間。各別守直之意分付。何如。傳曰。允。
정조 4년
沈念祖啓曰。命召親納例也。而前兵曹判書蔡濟恭。使其將校替納。事甚未安。依定式推考警責。何如。傳曰。允。
정조 4년
徐有防啓曰。卽者校理姜忱。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。何如。傳日允。
정조 4년
。大司憲鄭一祥。司諫金履禧。掌令柳孟養。獻納尹長烈。正言徐有鍊鄭益祚啓曰。臣等俱以賤品。忝叨臺閣。當此合辭方張之日。豈不知沐浴義重。而適緣情勢之難强。鎭日違召。方切悚蹙之忱。昨日筵中。大僚以諸臺之逐日違牌。論斥備至。至請重推。臣等之積逋嚴命。論以常憲。合被大何問備薄警。亦云末勘。而臺臣之不得帶推行公。古例卽然。臣等見叨之職。便屬已遞。去就一節。固無可言。而今此飭敎。極其截嚴。臣等惶隕震越。益無所逃罪。其何敢一刻仍冒於臺次乎。請命遞斥臣等之職。答曰。卿等雖急於引遞。獨不念先朝不易之典。先正已定之論乎。帶推行公。前後何限。而今忽違成典棄定論。諉之古例者。眞所謂捏合文致之說也。至於俄下傳敎中句語。何等截嚴。則此反泛說之。欲停諸啓而然乎。卿等第勿復辭也。沈念祖啓曰。再啓煩瀆。退待。答曰。勿退待。
정조 4년
司諫金履禧。掌令柳孟養。正言徐有鍊鄭益祚啓曰。臣等俱以無似之賤。猥叨言責之任。曾未能出一言論一事。徒積尸素之歎。彌切愧懼之忱。果然堂疏之出。而有臺閣媕婀之斥。臣等實不勝瞿然自失。以致鎭日違傲。惶隕悚蹙。無地自容。臣等旣居臺地。遭此譏斥。則去就一節。非所可論。而今於成命之下。似此情勢之不入於現告者。實莫曉其故也。揆以廉防。其何敢一刻仍冒於臺次乎。請命遞斥臣等之職。答曰。勿辭。亦勿退待。
정조 4년
大司憲鄭一祥。大司諫李養鼎。司諫金履禧。掌令柳孟養。持平沈商賢。獻納尹長烈。校理姜忱。副校理李時秀。正言徐有鍊鄭益祚。修撰尹尙東權以綱啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根抵則此賊也。此豈容一日假息於覆載之間哉。三司之論。已及四載。轉而爲合辭之啓。又閱屢朔。轉而爲伏閤之爭。至於今日處分。又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而又有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年盤石之固。此先王之宏謨英烈。卓越百王而昭垂萬世者也。惟其䲷獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義利之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。乙未冬國家安危之機。至今追思。尙覺凜然。苟有體國大臣。則雖非上敎。固當直聽聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫豈有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。噫嘻痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢其將辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿情益激。又況以今番量翼𨩌諸賊之招觀之。根抵之所萌孽。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。洪樂純性本奰慝。行又陰譎。平生伎倆。只圖濟己私而充壑慾。素心濫猾。不知敬君父而畏國法。自在當時。世固目之以愚蠢無識之人。及其地處漸盛。形勢漸張之後。癡頑之氣。日以放肆。經營之計。日以安排。噫。其地處之盛。形勢之張。非其自致。卽乃姪之故。則固當與其姪。同心協力。圖報隆恩之萬一。而乃於叔姪之間。反生計較之心。自率舊識。異其趨向。數年之前。又有大小洪之目。已非人理之所可爲。而近來權位益高。主張自辦之後。又値乃姪之謝事。遂生專擅之意。漸謀攘奪之計。別立門戶。廣樹黨與。一世之人。瞠然莫適所向。自古權奸之輩。雖於至親。不相顧藉。而豈忍於父子叔姪之倫。有此變怪也哉。臣固不欲索言。以傷風化。而有口公傳。無人不知。則此人倫之罪人也。殿下之擢用此人者。非爲其才智之出類。德望之踰人也。特以乃姪之叔。或意其一心向國。不負我殿下。而眷遇之隆。反作藉賣之資。委毗之篤。遂爲竊弄之計。乃以爲國家之事。在吾掌握。搢紳之士。入吾圈套。爪牙旣張。鷹犬俱集。以無嚴無忌之心。生不奪不厭之慾。頤指意使。逐去首席。揚揚獨相。志氣橫溢。一國風靡。勢熖日熾。威福不在於上。權柄遂移於下。國勢日孤。人心日懼。噫。殿下或意其不負國家。而乃反忘君負國。至於如此。則此國家之罪人也。嗚呼。北村之人。乃國家之讎也。雖其天網恢恢。脅從罔治。而凡今日爲臣子者。孰不疾惡斥絶。不欲與共立。而惟彼樂純。抑獨何心。忍忘國讎。不捨熟處。有釁累之人。必欲昭釋而收用。已廢枳之人。亦復薦引而不置。李溎尹弘烈李普溫之釁累何如。而每稱其冤。嗟惜不已。金鍾正洪檍之廢枳已久。而或擧擬於自已秉銓之時。或力勸於他人行政之日。收召怨國之徒。以爲市恩之計。其心所在。誠不可曉。至於領府事。卽討逆之人。而驅其兄於劇逆之科。必欲湛滅之。兄爲逆矣。弟其免乎。噫。明義錄卽辨忠逆而正義理之書。則其家之人。尤當服膺講明之。而今乃附逆之人。必欲昭釋之。討逆之人。必欲湛滅之。義理由是而將淆。忠逆由是而莫辨。則此明義錄之罪人也。惟此三大罪。已是罔赦之案。而至若乙未冬。是何等時也。此正人臣明目張膽矢死靡他之日。而反懷其然豈其然之心。則其罪尤當如何。噫。其所負犯。若是深重。而及其處分。不過削黜。上旣有太寬之失。下必有請討之擧。而餘威所及。莫敢誰何。已過月餘。尙無一言。權勢之隆赫。於此可驗。臣又於近日。仄聽傳聞。有所痛惋而憤慨者。樂純之負犯。或爲之稱冤。殿下之傳敎。或爲之抑勒云云。力抗天威。輕視王言如此。噫嘻痛矣。背公黨私之徒。只知有樂純。不知有國家。人心之陷溺。胡至此極。而殿下之威令。反不如樂純之勢熖。此而置之。則國之不亡。將無幾矣。請削黜罪人洪樂純。爲先中道付處。
정조 4년
大司憲鄭一祥。大司諫李養鼎。司諫金履禧。掌令柳孟養。持平沈商賢。獻納尹長烈。正言徐有鍊鄭益祚啓曰。澤遂。爛漫同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。紏結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫守等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。䲷種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍厲之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。洪國榮之罪。可勝誅哉。聖上之倚毗何如。廷臣之期待何如。而終至於恃功自恣。擅權負國。其彌天之罪。難貰之惡。實不可指數而枚擧也。嗚呼。宗社大計。莫急於廣儲嗣一事。爲今日臣民者。其孰無憂歎顒望之心。而噫彼國榮。乃敢以拘渠之顔面。嫌渠之勢力等語。肆然發口。至有此事。不可再擧之說。對衆揚言。少無忌憚。以爲眩亂聽聞。欺瞞一世之資。其沮戲國家之大事。惟恐權柄之或移者。究厥負犯。實是人臣之極罪。至若作威作福。權傾人主。百官出其門下。八方爭輸賂貨。在渠爲細故耳。負殿下罔極之恩。沮宗國莫大之計。厥罪至此。實關罔赦。及今重臣手寫之箚。三司諸臣之論。次第而發。則尤可見擧國共公之議也。請洪國榮。爲先亟施遠竄之典。答曰。不允。第六件事。亟停勿煩。末端事何不速停此啓也。
정조 4년
掌令柳孟養。持平沈商賢啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫嘻。李普行之罪。可勝誅哉。賦性妖邪。行已暗愎。脅肩謟笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外託懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孽亦必生心。噫彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿廷臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。答曰。不允。趙濟泰等事趙嵎事。亟停勿煩。
정조 4년
司諫金履禧。獻納尹長烈。正言徐有鍊鄭益祚啓曰。大靜縣爲奴罪人金壽賢。以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。李弘濟地旣卑微。跡又閃倏蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫彼諸賊。旣皆伏法。則顧此群凶。獨可容貸耶。情迹旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿情莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛漫同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府。嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人。作隊犯闕之說。俱出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府。設鞫得情。快正王法。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。快正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郗超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鋸。則天網不免於太恢。奸謀無時而盡發。亂臣賊子。益何所忌憚。而國家之憂危。恐終無已時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其迹至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。範聖。以逆淵之至親。黨附極賊。締結凶徒。日夜綢繆。情迹叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。亟令王府。更加嚴鞫。快正王法。今番投書。亘古所無之變。其凶肚逆腸。直與任輝諸賊。一串貫來。心寒骨靑。尙忍言哉。窮凶情節。畢露無餘。忍杖抵賴。徑先致斃。常刑未加。輿憤愈激。論以王章。宜施追律。而平法新令之下。雖不敢仰請。惟其凶計之暗地排布者。不可不一一究覈。則埏。以鎭厚之父。其敢曰在家不知。且於其子就捕之後。雖曰以罪名之在身。不得入城待命。然縣獄席藁。道理當然。不此之爲。偃臥其家。少無嚴畏之心。顯有肆毒之態。人理臣分。掃地盡矣。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝。金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。答曰。不允。安兼濟等事埏事。亟停勿煩。
정조 4년
戶曹判書蔡濟恭疏曰。伏以。臣猥據重任。夙夜靡寧。非不知早自祈免。毋陷大戾。而祗緣眷遇鄭重。事役層生。淟涊盤礴。遂至今日。此豈臣始料攸及也哉。適因禁軍祿射期日在近。昨於賓對。以佩符往來。有所仰稟。問備之請。忽發於惟允之地。隨事相規。固是淸朝美事。臣何敢費辭引義。而第其損體干恩等語。旨意深緊。有非尋常警責之比。臣滿心慙惶。無地自容。將臣之因公出城。言送政院。稟以佩符。近例則然。臣亦知之。而身適入侍。一此提稟。於義似無未安。於事亦可省煩。且佩符之臣。時或自陳。筵中臣亦有從前目覩。故初不置慮。率口陳達。今者論責之言。若是峻發。臣當受以爲罪而已。何必多辨。第念臣觸事憒憒。雖尋常擧行之間。瘡疣之不可掩。猶如此。是尙可以擔負重務。不至顚沛也哉。玆敢疾聲仰籲。伏乞聖慈。亟遞臣所帶本兼諸任。以幸國事。以安私分焉。臣治疏將上之際。忽伏承度支移除之命。召牌儼降。在臣義分。豈不敢竭蹶趨承。而職名雖曰不同。廉隅固自難進。玆不得不復犯違逋。臣尤死罪。答曰。省疏具悉。委卿財簿。所以期卿策勵。所引前職事。不須說也。勿辭。斯速肅命。備忘記度支長批下。卽爲牌招察任。
정조 4년
庚子六月初一日卯時。上御誠正閣。禮房承旨入侍時。左承旨徐有防。假注書洪光一。記注官鄭必忠。記事官金載瓚。以次進伏訖。上曰。上注書入來乎。必忠曰。上注書趙興鎭入來矣。上曰。藥房入來乎。有防曰。臣未知矣。上曰。此雨似過矣。有防曰。今番之雨洽足。然後高燥之地。可以均沾矣。上曰。上注書馳詣元陵。奉審以來。有防曰。臣出去分付乎。上曰。依爲之。命退。諸臣以次退出。
정조 4년
庚子六月初一日辰時。上詣景慕宮。擧動入侍時。行都承旨鄭昌聖。左承旨徐有防。右承旨沈豐之。左副承旨李邦榮。右副承旨沈念祖。同副承旨鄭志儉。假注書洪光一。記注官鄭必忠。記事官金載瓚。以次序立訖。上具遠遊冠絳紗袍。暎花堂前乘輿時。昌聖曰。今日動駕。兵判以別侍衛。未及來待。兵曹判書蔡濟恭推考。何如。上曰。依爲之出擧條大駕出月覲門。入日瞻門。詣景慕宮。展拜後奉審。仍命有防。敎命文奉審。上出東門外乘輿。命有防讀奏禮曹草記。有元陵陵上莎草蹲頹之啓。上曰。宵夢異常。故曉頭特命注書。奉審以來矣。此啓忽至。不勝驚慮矣。大駕出日瞻門外。命禮房承旨入侍。有防駕前入侍。上曰。下番翰林。馳詣永祐園奉審以來。上曰。騎馬一匹立之。史官一員待命事。駕前下敎大駕入月覲門。詣暎花堂。豐之曰。臣以院中事。敢此仰達矣。昨日兵曹判書蔡濟恭。以明日禁軍祿試射時。仍佩往來仰請。而退出後。以書榻敎之意。言于該房。則該房以爲。自下仰請之事。不可書出榻敎乃以定奪書之。而旋因無例。卽爲爻周矣。掌兵之臣。凡有城外出入。自上許以仍佩往來者。係是特恩。則兵判之以已事自請。非但事涉干恩。大損事體。有關後弊。從重推考。仍佩往來與否。更待下敎擧行。何如。上曰。俱是未諳事例之致。竝推考。仍佩往來可也。出擧條命退。諸臣以次退出。
정조 4년
庚子六月初一日辰時。上御誠正閣。左承旨。同副承旨入侍時。左承旨徐有防。同副承旨鄭志儉。假注書洪光一。記注官鄭必忠。記事官金匡國。以次進伏訖。上曰。本閣官員入侍。直閣金宇鎭入侍。上曰。書以定奪。旣是承旨生疎之致。而兵判以自已事仰請。亦涉如何。志儉曰。自上特許之事。書以榻前下敎。自下仰請之事。書以榻前定奪例也。此則兵判所仰請者。故臣果書之以定奪矣。上曰。戶判謂何。志儉曰。戶判亦謂自已事仰請。亦涉如何云矣。上曰。當以承旨轉請。而直請則不可矣。大抵仍佩之法近出。或行或否故然矣。上曰。大臣以下肅拜乎。知入。上曰。領相不往乎。宇鎭曰。不往矣。上曰。大臣以下來到乎。元陵奉審之行。大臣中誰爲進法也。分付兼史知入。仍命軍士房承旨先退。上曰。奉審大臣誰也。知入。賤臣光一。承命出問。回奏曰。右相進去云矣。上曰。大臣去就。兼史知入。仍命吏兵批。歲抄持入。賤臣光一。承命出問。回奏曰。歲抄已自本院捧入云矣。上曰。今日褒貶坐起。何司爲始乎。知入。賤臣光一。承命出問。回奏曰。今日無褒貶處云矣。命書傳敎曰。吏兵批歲抄點下者。依例分等捧傳旨。上曰。摠戎使元陵奉審時。仍佩往來事。出榻敎上曰。革職罷職。爲敍用乎。爲給牒乎。兼史知入。匡國回奏曰。爲敍用云矣。上曰。奉命史官入來否。兼史知入。命退。諸臣以次退出。
정조 4년
庚子六月初一日未時。上御誠正閣。禮房承旨入侍時。左承旨徐有防。假注書洪光一。記注官鄭必忠。記事官金載瓚。以次進伏訖。上曰。園上莎草。無枯損處否。載瓚曰。無枯損處矣。上曰。今日坐直誰也。有防曰。小臣與沈念祖矣。上謂載瓚曰。中路爾見大臣乎。載瓚曰。見之矣。上曰。爾下馬乎。載瓚曰。小臣奉命。故不下馬矣。上曰。騎馬一匹立之。史官一員待命事。出榻敎命退。諸臣以次退出。
정조 4년
庚子六月初一日初更四點。上御誠正閣。奉審大臣以下入侍時。右議政李徽之。禮曹判書金熤。觀象監提調徐有寧。左承旨徐有防。假注書洪光一。記注官鄭必忠。記事官金載瓚。以次進伏訖。徽之進前曰。聖體。若何。上曰。一樣矣。上曰。陵上奉審果。何如。徽之曰。寅方距地七尺有隙。以長言之。六尺許。以廣言之。四尺許。卯辰兩方。微有罅隙。然仔細看審。則自地上六尺許頹坐矣。上曰。今春修改乎。徽之曰。修改在昨年春矣。上曰。役事一日內能訖乎。徽之曰。一日內似爲之矣。上曰。何以蹲頹也。徽之曰。莎草未凝故頹矣。熤曰。寅方至辰方。以木尺計之。似爲十一尺許矣。上曰。長。何如。徽之曰。長六尺。其上又二尺。合八尺矣。上曰。用半日之功乎。徽之曰。雨勢如此。臣未的知工役之幾何。上曰。沿路禾穀如何。徽之曰。牟麥已盡刈取。而水田秧苖。到處盡美矣。上曰。無覆沙處乎。徽之曰。無大段覆沙處矣。。上曰。他承旨入侍事。出榻敎右副承旨沈念祖入侍。仍命禮房承旨先退。徽之曰。擇日宜早。而初四日則雨勢如此。初八日卽國忌。十三日太遠矣。上曰。初四日雨霽。則可以始役。觀明日日氣。草記。可也。若八日。則異於他日。其在追慕之道。不可以是日興役矣。熤曰。觀明日日氣。臣曹當草記矣。上曰。補土處無慮乎。徽之曰。無慮矣。命退。諸臣以次退出。
정조 4년
行都承旨鄭昌聖坐。左承旨徐有防坐直。右承旨沈豊之坐。左副承旨李邦榮坐。右副承旨沈念祖坐。同副承旨鄭志儉坐直。注書二員未差。假注書趙興鎭仕洪光一仕直。事變假注書吳泰賢仕。
정조 4년
鄭志儉。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 4년
傳于徐有防曰。禮房承旨持祭報府。入侍。
정조 4년
傳于鄭昌聖曰。都承旨入侍。
정조 4년
沈念祖啓曰。戶曹判書蔡濟恭。陳疏承批之後。一向違召。尙不出肅。事甚未安。卽爲牌招察任。何如。傳曰。允。
정조 4년
傳于鄭志儉曰。兵曹判書前望單子入之。
정조 4년
兵曹判書前望單子入之。金華鎭落點。
정조 4년
鄭志儉啓曰。新除授兵曹判書金華鎭。方在罷散中。何以爲之。敢稟。傳曰。薄警意在責成。當此乏人之時。不可膠守常例。特爲敍用。
정조 4년
鄭志儉啓曰。兵曹判書金華鎭牌不進推考傳旨。今方捧入。而命召傳授。一時爲急。更卽牌招。何如。傳曰。更爲牌招。
정조 4년
吏曹口傳政事。以兪彦鎬爲內醫提調。
정조 4년
徐有防。以弘文館言啓曰。新除授副校理黃昇源。時在京畿高陽地。副修撰李鼎揆。時在慶尙道慶州地。經筵入番事緊。請竝斯速乘馹上來事。下諭。傳曰。依啓。
정조 4년
鄭志儉。以戶曹言啓曰。養性軒修理日字。令日官推擇。則今月十七日二十日二十四日爲吉云。以何日擧行乎。敢稟。傳曰。以二十日爲之。
정조 4년
又以禁衛營言啓曰。本營哨官李海昇。身病猝重。勢難察任。改差。何如。傳曰。允。
정조 4년
沈念祖。以義禁府言啓曰。洪忠道海美縣徒三年定配罪人尹衡烈放送事。承傳啓下矣。卽爲放送事。分付該道道臣之意。敢啓。傳曰。知道。
정조 4년
大司憲鄭一祥。司諫金履禧。掌令柳孟養。獻納尹長烈。正言徐有鍊鄭益祚啓曰。臣等雖甚無狀。至於沐浴之義。何敢少忽。而適有情勢之難强。不得不荐違嚴召。只切惶悚。昨因飭敎之截嚴。他不暇顧。冒沒引避矣。及承批旨。又有欲停諸啓之敎。前後嚴敎。實是爲今日臣子之所不敢承聞者。此莫非臣等平日沫血之忱。未能孚格之致。臣等之罪。死有餘責。今於見叨之職。何敢一刻晏然。而且伏見夜下備忘。以避辭之諉之古例。致勤聖敎。至有捧入承旨重推之命。臣等罪上添罪。尤無所容措。承宣旣以此。至被問備。則況臣等之全昧事例。有違常典。其罪當如何哉。以此情踪。萬無仍冒之勢。昨緣夜深。今始來避。所失尤大。請命遞斥臣等之職。答曰。勿辭。亦勿退待。
정조 4년
。大司憲鄭一祥。大司諫李養鼎。司諫金履禧。掌令柳孟養。持平沈商賢。獻納尹長烈。校理姜忱。副校理李時秀。正言徐有鍊鄭益祚。修撰權以綱尹尙東啓曰。請喬洞府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上答三司曰。不允。
정조 4년
大司憲鄭一祥。大司諫李養鼎。司諫金履禧。掌令柳孟養。持平沈商賢。獻納尹長烈。正言徐有鍊鄭益祚啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。第六件七件事。亟停勿煩。末端事。何不速停此啓也。
정조 4년
掌令柳孟養啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。趙濟泰等事趙嵎事。亟停勿煩。
정조 4년
正言徐有鍊啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請逆賊尙魯。亟施孥戮之典。措辭見上答院曰。不允。安兼濟等事埏事。亟停勿煩。